section_heading: Događanja
paragraph_text: Tako je boljševička vlast stala na noge, ali je uslijedio krvavi Ruski građanski rat, koji će potrajati sve do 1922. godine. Veći broj viših carskih časnika ustao je protiv boljševika, a prvi su se počeli okupljati Kozaci u bazenu Dona. Sile Antante također su bile neprijateljski raspoložene prema novoj vlasti, te se planiralo formiranju ekspedicijskog korpusa koji bi otišao za Rusiju i služio kao jezgra okupljanja »bijelih«. To je podržao i Japan, ali predsjednik SAD-a Woodrow Wilson, u skladu sa svojim liberalnim načelima, nije dao svoju suglasnost pa se bez američke pomoći nije moglo ništa ozbiljnije poduzeti. Kasnije će britanske, američke, japanske i francuske vojne snage ipak zauzeti ruske luke Murmansk, Arhangelsk, Odesu i Vladivostok kako bi putem njih dopremale znatnu vojnu pomoć za snage Bijele garde. U siječnju 1918. god. stvorena je Crvena armija. Zapovjedništvo nad vojskom preuzima Lav Trocki i do jeseni okuplja čitavih 800.000 vojnika s krajnjim ciljem od 3 milijuna.